American Express

American Express (таксама Amex) — амерыканская фінансавая кампанія. Вядомымі прадуктамі кампаніі з’яўляюцца крэдытныя карты, плацёжныя карты і чэкі. Штаб-кватэра кампаніі знаходзіцца ў Нью-Ёрку.

Акцыі Amex гандлююцца на нью-ёркскай фондавай біржы. Кампанія уваходзіць у прамысловы індэкс Доу-Джонса.

American Express была заснавана ў 1850 годзе як кампанія па экспедыцыі грузаў і пачала прадаваць фінансавыя і турыстычныя паслугі ў пачатку 1900-х гадоў. Першую плацёжную карту кампанія стварыла ў 1958 годзе. З 1984 па 1995 American Express валодала інвестыцыйнай кампаніяй Lehman Brothers.

Да 2004 года Visa і Mastercard забаранялі банкам-эмітэнтам сваіх картак выпускаць карты American Express у Злучаных Штатах. Гэта прывяло да антыманапольнай судовай справы, ініцыяванай Міністэрствам юстыцыі ЗША, у выніку якой забарона была скасавана.

Падчас фінансавага крызісу 2008 года Amex была рэарганізавана ў банкаўскую холдынгавую кампанію, што дазволіла ёй атрымаць фінансавую дапамогу ад урада ЗША. На той момант кампанія валодала актывамі на 127 мільярдаў долараў ЗША.

Amex з'яўляецца чацвёртай па велічыні плацёжнай сеткай у свеце па колькасці пакупак пасля UnionPay, Visa і Mastercard. Станам на 31 снежня 2023 года ў свеце дзейнічала 141,2 мільёна картак Amex. Станам на 2025 год кампанія занімае 58-е месца ў спісе Fortune 500.

У 2023 годзе доля Amex складала 9% сусветнага рынку па аб'ёме транзакцый. Крэдытныя карты American Express прымаюцца ў большасці амерыканскіх крамаў, аднак значна менш распаўсюджаны ў Еўропе і Азіі.

 Гл. таксама 
 Visa
 Mastercard

 Крыніцы 

 Спасылкі 
 Афіцыйны сайт 

Катэгорыя:Фінансавыя кампаніі ЗША
Катэгорыя:Кампаніі Нью-Ёрка
Катэгорыя:Плацежныя сістэмы